**PREDKLADACIA SPRÁVA**

Ministerstvo životného prostredia Slovenskej republiky predkladá návrh nariadenia vlády Slovenskej republiky, ktorým sa vyhlasuje chránený areál Čenkov (ďalej len „návrh nariadenia vlády“) podľa § 21 ods. 1. a 4. zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Čenkov (ďalej len „CHA Čenkov“) je aj formálna výzva Európskej komisie k porušeniu   
č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Predkladaným návrhom nariadenia vlády sa za chránené územie vyhlásia 2 územia európskeho významu. Prvým územím je SKUEV0067 Čenkov, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (ďalej len „rozhodnutie Komisie 2008/26/ES“). Rozhodnutie Komisie 2008/26/ES bolo aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2019/16 zo 14. decembra 2018, ktorým sa prijíma desiata aktualizácia zoznamu lokalít s európskym významom v panónskom biogeografickom regióne.

Druhým územím je SKUEV2067 Čenkov, ktoré bolo zaradené do národného zoznamu území európskeho významu schváleného v roku 2007 vládou Slovenskej republiky a v roku 2018 Európskou komisiou. Lokalita je súčasťou opatrenia Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004-5.1, ktorým sa vydáva národný zoznam území európskeho významu (ďalej len „opatrenie MŽP SR č. 1/2017“) ako aj vykonávacieho rozhodnutia Komisie (EÚ) 2019/16.

Účelom vyhlásenia CHA Čenkov je zabezpečenie priaznivého stavu predmetu ochrany CHA Čenkov, ktorým sú 4 prioritné biotopy európskeho významu, biotopy 2 druhov rastlín európskeho významu, biotopy 6 druhov rastlín národného významu a biotopy 4 druhov živočíchov európskeho významu. Hlavný cieľ ochrany je stanovený v projekte ochrany spracovanom ako podklad na vyhlásenie CHA Čenkov a je rozpracovaný v programe starostlivosti. Program starostlivosti o CHA Čenkov je zverejnený na webovom sídle Štátnej ochrany prírody Slovenskej republiky na adrese http://www.sopsr.sk/pochacenkov/ spoločne s projektom ochrany.

Výmera CHA Čenkov je 254,87 hektára. Oproti výmere uvedenej pre SKUEV0067 Čenkov vo výnose MŽP SR č. 3/2004 5.1 došlo k zmene rozlohy na základe požiadavky Európskej komisie. Na celom území CHA je navrhovaný tretí stupeň ochrany. Ochranné pásmo sa nevymedzuje.

Zámer vyhlásiť CHA Čenkov bol v zmysle § 50 zákona oznámený Okresným úradom Nitra. Pripomienky k zámeru zo strany dotknutých subjektov boli prerokované a zapracované do materiálu.

MŽP SR prostredníctvom ním poverenej odbornej organizácie ochrany prírody poskytne správcovi informačného systému lesného hospodárstva, ktorým je Národné lesnícke centrum (elektronicky na adresu: nlc@nlcsk.org), vrstvu hraníc chráneného areálu Čenkov pred predložením materiálu na rokovanie vlády SR a pred zápisom chráneného areálu Čenkov do katastra nehnuteľností.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na dĺžku legislatívneho procesu navrhnutý na 1. marec 2020.